b'\n_START_ARTICLE_\nIntermediaalisuus\n_START_PARAGRAPH_\nIntermediaalisuudella tarkoitetaan kahden tai useamman median v\xc3\xa4list\xc3\xa4 vuorovaikutussuhdetta. Intermediaalisuutta voi tapahtua sek\xc3\xa4 mediaesitysten ett\xc3\xa4 niiden tuotannon tasolla. Mediat haluavat n\xc3\xa4ky\xc3\xa4 toisissa medioissa ja k\xc3\xa4ytt\xc3\xa4v\xc3\xa4t siksi toisiaan l\xc3\xa4htein\xc3\xa4._NEWLINE_Televisio- ja erityisesti tosi-tv-ohjelmat ovat osoittautuneet t\xc3\xa4rkeiksi intermediaalisen viittauksen kohteiksi. Esimerkkin\xc3\xa4 t\xc3\xa4st\xc3\xa4 voidaan n\xc3\xa4hd\xc3\xa4 Big Brother -formaatti, jota on seurannut ymp\xc3\xa4ri maailmaa valtaisa mediajulkisuus. Suomessa ohjelman alkamista kommentoitiin runsaasti sanoma- ja aikakauslehdiss\xc3\xa4. Ohjelman k\xc3\xa4ynnistyminen, talon tapahtumat ja kilpailuelementti tarjosivat paljon uutisaiheita medioille. Formaatti tarjosi my\xc3\xb6s julkkismateriaalia ja skandaaleja iltap\xc3\xa4iv\xc3\xa4lehdille, mutta my\xc3\xb6s aihetta kriittisille mielipiteille tv-ohjelmien kehityksest\xc3\xa4 vakavammissa sanomalehdiss\xc3\xa4.'